Il-Korporazzjoni Enemalta ħabbret dalgħodu t-twaqqif ta’ sezzjoni biex dawk il-konsumaturi li daħlu f’sistema li permezz tagħha kienu qegħdin jiffrankaw parti sostanzjali mill-kont tagħhom permezz ta’ tbagħbis fl-arloġġ tad-dawl tagħhom jirregolarizzaw il-pożiżżjoni tagħhom. Fir-regolamenti tal-Enemalta jingħad li meta l-konsumaturi jinqabdu jbagħbsu mal-arloġġi tad-dawl, huma jintalbu jħallsu għal dak li kkonsmaw u ma ħallsux, l-interessi u l-penali li hija ekwivalenti għal 10% tal-valur li jkunu kkonsmaw b’mod illegali. Hekk kif ħabbar il-Prim Ministru Joseph Muscat ilbieraħ, l-Enemalta qalet li se toffri l-għażla lil dawk li jafu, jew jissuspettaw, li għandhom, jew kellhom, xi irregolarità fil-‘meter’ tad-dawl jew fil-qari tal-konsum tal-elettriku, biex jersqu ‘l quddiem u jirregolarizzaw il-pożizzjoni tagħhom. Intqal li dawk li jagħmlu dan jintalbu jħallsu dak li għandhom jagħtu lill-Korporazzjoni skont it-termini tar-regolamenti relatati u jevitaw proċeduri kriminali. Dawk li jixtiequ aktar informazzjoni dwar din l-inizzjattiva jistgħu jikkuntattjaw lill-istess sezzjoni fuq 8007 2245 jew [email protected] . L-informazzjoni mogħtija tiġi meqjusa b’kunfidenzjalità. B’rabta ma’ dan il-każ ta’ tbagħbis mal-ismart meters, il-ġimgħa l-oħra tliet ħaddiema tal-Enemalta spiċċaw il-ħabs hekk il-pulizija bdiet il-proceduri fil-qorti wara li nkixef ċirku li kien involut fit-tbagħbis tal-Ismart meters li possibilment kien qed jiswa lill-Enemalta mat-€30 miljun fis-sena f’serq tal-elettriku. Il-PL u l-PN f’battibekk dwar is-serq tad-dawl Fi stqarrija, il-Partit Laburista sostna li l-Kap tal-Oppożizzjoni Simon Busuttil qiegħed jipprova jaħrab mir-responsabbilità tiegħu meta qieghed jitbiegħed minn Tonio Fenech dwar il-każ ta’ tbagħbis ma’ mijiet ta’ smart meters. Il-PL qal li Dr Busuttil għandu jġorr ukoll ir-responsabbiltà politika meta hu bħala Viċi Kap u Tonio Fenech bħala Ministru kienu jagħmlu parti mill-Gvern Nazzjonalista. “Il-mod kif l-istess Simon Busuttil qiegħed jipprova jaħrab mir-responsabbilità, qed jispiċċa jħalli lil Tonio Fenech waħdu  jwieġeb hu dwar dak li ġara under his watch , f’silenzju li jtarrax, fejn l-istess Simon Busuttil mhux qed jitkellem dwar dan il-każ ta’ tampering tal-meters’, qalet l-istqarrija tal-PL. L-istqarrija żiedet tgħid li l-Kap tal-Oppożizzjoni mhux biss qiegħed iħalli lill-eks-Ministru Tonio Fenech waħdu, iżda qed iħalli l-poplu Malti jipprova jifhem kif tħallew jinsterqu b’madwar €30miljun fis-sena minn korporazzjoni li kienet taqa’ taħt ir-responsabbilità tagħhom it-tnejn li ma jħallux li jsir dan. B’reazzjoni għal dan il-Partit Nazzjoanlista qal fi starrija li l-Gvern qiegħed jaħfer reat ta’ korruzzjoni u tixħim. Il-PN rrefera għall-istqarrija li ħarġet aktar kmieni dalgħodu l-Enemalta u qal li din wettqet dak li qal ilbieraħ il-Prim Ministru Muscat f’attività purament politika u li fiha qal li se jagħti maħfra għal reati ta’ tixħim, jiġifieri korruzzjoni, marbuta ma’ serq tal-elettriku. Il-Partit Nazzjonalista qal li l-iskandlu tas-serq tad-dawl b’korruzzjoni ma jinvolvix biss ir-reat ta’ serq li l-Gvern stess qed jgħid li hu ta’ €30 miljun fis-sena minn elf ruħ. “Dan l-iskandlu jinvolvi wkoll ir-reat separat ta’ korruzzjoni permezz ta’ tixħim għax dawk li serqu d-dawl ma bagħbsux il- meter biss imma xaħħmu wkoll uffiċjali pubbliċi tal-Enemalta biex dawn jagħtuhom meter imbagħbas jew biex jgħidulhom kif ibagħbsuh”, qal il-PN. Il-PN żied jgħid li r-regolamenti tal-Enemalta jagħmluha ċara li l-Enemalta tista’ tagħżel li ma tipproċedix b’każ kriminali kontra min ibagħbas meter anke jekk dan ikun ħallas lura dak li seraq. Madankollu, ingħad li r-reat ta’ korruzzjoni u tixħim ta’ uffiċjali tal-Enemalta huwa reat differenti u separat mir-reat ta’ serq ta’ dawl u żgur li l-Gvern m’għandux jaħfer dan ir-reat qisu xejn mhu xejn. Il-PN qal li l-Gvern qed jindaħal, għal darb’oħra, fil-kors tal-ġustizzja għax il-Pulizija xorta għandha tmexxi kriminalment kontra elf ruħ li xaħħmu uffiċjali tal-Enemalta.